El departament de Cultura cedix els seus espais escènics perquè servisquen de residències de creació
20 de juliol 2022

![](/media/njfilrwt/c1_mini_m1_russafaescenica_img_2214.jpg?width=850&height=566.9886363636364)

La Delegació de Cultura ha posat a disposició els seus espais escènics perquè servisquen de residències de creació de companyies artístiques que formen part del projecte Russafa Escènica. Els espais són el Centre Cultural Mario Monreal de Sagunt i la Casa Municipal de Cultura, i l'objectiu d'esta acció, que acull el nom de Residències Artístiques Circuit Bucles, és descentralitzar el projecte de Russafa Escènica de València per a albergar-lo també en altres ciutats pròximes a la capital, com és el cas de Sagunt.

La regidora delegada de Cultura de l'Ajuntament de Sagunt, Asun Moll, ha explicat que s'ha aprofitat la parada estiuenca d'estos mesos de juliol i agost per a donar cabuda a les residències de Russafa Escènica que tindran lloc a la ciutat. Segons explicava, es tracta d'assajos i projectes de xicotetes obres teatrals que es treballen i s'avancen amb públic i amb aportacions que poden fer els espectadors i les espectadores. **«La cultura no para ni durant l'estiu»**, ha manifestat la edil.

Les companyies interessades a dur a terme esta residència de l'espai en el municipi són: Tiritrí, Batega Dansa, Kerri Ann i Ladyfunta. En este sentit, dos d'elles ja han començat a utilitzar les instal·lacions durant el mes de juliol (Tiritrí i Kerri Ann) i les altres dues ho faran al llarg del mes d'agost (Batega Dansa i Ladyfunta), en ambdues ocasions alternant entre les dues companyies els torns de matí i vesprada.

**«Hem obert la participació a tots els grups amateurs i professionals de teatre que tenim a la nostra ciutat»**, ha anunciat Moll, qui espera **«que es puga continuar gaudint del teatre de creació»** durant molt de temps a Sagunt.

**Tiritrí** és un col·lectiu de dansa que naix gràcies a una Residència Artística atorgada pel Conservatori Superior de Dansa de València en el Centre Coreogràfic de la Gomera. Un projecte de recent creació, recolzat per la trajectòria de les seues integrants, Ana Lola Cosín, María Martí i Paula Sebastián, la intenció de les quals és donar cabuda a diferents expressions mitjançant el llenguatge comú de la dansa.

D'altra banda, la proposta de **Batega Dansa** està destinada a la creació d'una peça de dansa familiar anomenada _HO SENTS?_, la idea original sorgix de Mónica Nemesio, ballarina i mestra de primària, i Mireia Fuster, ballarina i fisioterapeuta. Totes dues conformen la companyia de dansa Batega Dansa, que és una companyia emergent creada a València en 2020. Té una peça breu, _Qui m'ha vist i qui em veu_, estrenada en diferents festivals i teatres de la comunitat com, per exemple, en Lados Danza, en l'Sporting Club de Russafa o a l'Auditori d'Alaquàs.

La proposta de **Kerri Ann** és una representació de les cadenes, la incomoditat i la ràbia en la qual els cossos llegits com a dona es veuen embolicats durant el seu desenvolupament. La línia temporal de l'obra porta des de la vergonya del cos, els lligams que ens generem per evitar-les i la sexualització com a manera d'encaixar. Representa la cerca constant cap a l'emancipació i alliberament del cos.

Finalment, **Ladyfunta** és una companyia multidisciplinària que treballa en noves formes de creació contemporània i optimització de recursos. A banda, cada projecte que desenvolupa possibilita la creació d'un producte de sensibilització. El nou projecte artístic de la companyia reunix una sèrie d'activitats relacionades entre si al voltant de la idea del cos en l'espai.

**«Creiem que és molt important que Sagunt participe d'este projecte que ja porta molts anys a la ciutat de València i que, a conseqüència de la pandèmia, va obrir les portes a crear estes residències»**, ha manifestat Asun Moll. **«Sagunt serà una més d'elles»**, ha agregat.

Les persones interessades a obtindre més informació sobre el projecte Russafa Escènica, poden fer-ho a través del següent enllaç: [**https://russafaescenica.com/es/**](https://russafaescenica.com/es/)

*   [](http://www.facebook.com/sharer.php?u=https://aytosagunto.es/va/actualitat/residencies-artistiques-russafa-escenica-sagunt-2022-07-20/ "Facebook")
*   [](http://twitter.com/share?url=https://aytosagunto.es/va/actualitat/residencies-artistiques-russafa-escenica-sagunt-2022-07-20/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/residencies-artistiques-russafa-escenica-sagunt-2022-07-20/ "Linked In")
*   [](mailto:?body=https://aytosagunto.es/va/actualitat/residencies-artistiques-russafa-escenica-sagunt-2022-07-20/)